tttarun/llama2_hindi huggingface dataset:
भारतीय राष्ट्रवाद की जो धारा असहयोग एवं खिलाफत आंदोलनों से निकली थी, वह नेहरू रिपोर्ट पर सर्वसहम्मति के अभाव में सतत् नहीं रह सकी। नेहरू रिपोर्ट की अनुशंसाओं के सशक्तीकरण में इसकी भूमिका की विवेचना करें।
उत्तर :
प्रश्न विच्छेद
नेहरू रिपोर्ट की असफलता के भारतीय राष्ट्रवाद पर पड़े प्रभावों की चर्चा करनी है।
हल करने का दृष्टिकोण
असहयोग और खिलाफत आंदोलनों से भारतीय राष्ट्रवाद पर पड़े प्रभाव की चर्चा से उत्तर प्रारंभ करें।
नेहरू रिपोर्ट की चर्चा करते हुए इसकी असफलता के कारण लिखें।
नेहरू रिपोर्ट की असफलता से भारतीय राष्ट्रवाद पर पड़े प्रभावाें की चर्चा करते हुए निष्कर्ष लिखें।

असहयोग और खिलाफत आंदोलन भारतीय राष्ट्रवाद की यात्रा में महत्त्वपूर्ण चरण हैं। इनके परिणामस्वरूप भारतीय राष्ट्रवाद के चरित्र में बदलाव आया और इसके प्रसार तथा पहुँच का क्षेत्र विस्तृत हुआ। असहयोग आंदोलन के कारण राष्ट्रवाद की भावना महिलाओं, बच्चों, युवाओं, कृषकों आदि तक पहुँची। अभी तक जो भावना उच्च वर्ग या शहरों तक ही सीमित थी, वह अब ग्रामीण क्षेत्रों में भी विस्तृत हुई। वहीं, खिलाफत आंदोलन के परिणामस्वरूप हिंदू-मुस्लिम एकता का प्रदर्शन हुआ।
किंतु राष्ट्रवाद की यह धारा 20वीं शताब्दी के तीसरे दशक के अंत तक छिन्न-भिन्न हो गई। नेहरू रिपोर्ट की असफलता ने इसमें बड़ी भूमिका निभाई। नेहरू रिपोर्ट में अनेक सिफारिशें की गईं। जैसे-
डोमिनियन स्टेट्स का दर्जा देना।
अधिकारों की एक ऐसी घोषणा की जाए, जिसमें भारत के सभी नागरिकों के लिये धार्मिक और राजनीतिक स्वतंत्रता का आश्वासन हो।
सिंध और उत्तर पश्चिम सीमा प्रांत, जहाँ मुसलमान बहुसंख्यक हैं, को नए प्रांत बना दिया जाए।
इसमें सांप्रदायिक आधार पर अलग निर्वाचक मंडल की मांग को अस्वीकार किया गया था। इसमें सिफारिश की गई कि केवल अल्पमत वाले स्थानों पर ही मुस्लिम वर्ग के लिये स्थान आरक्षित होंगे न कि बहुमत वाले स्थानों पर भी।
धर्म का हर प्रकार से राज्य से पृथक्करण।
यद्यपि ये प्रगतिशील मांगें थीं किंतु मुहम्मद अली जिन्ना के नेतृत्व में मुस्लिम वर्ग ने आरक्षित स्थानों की मांग को नहीं छोड़ा और जिन्ना ने ‘चौदह सूत्री’ मांग पेश की जिसके कारण असहयोग आंदोलन और खिलाफत आंदोलन में स्थापित हुई।
हिन्दू-मुस्लिम एकता ने सांप्रदायिक स्वरूप धारण कर लिया।
इसके अतिरिक्त असहयोग और खिलाफत आंदोलन के दौरान अहिंसक और उचित तरीकों से स्वराज की मांग का लक्ष्य निर्धारित किया गया किंतु इसमें डोमिनियन स्टेट्स की मांग ने कॉन्ग्रेस के भीतर ही आक्रोश पैदा कर दिया।
निष्कर्षत: कह सकते हैं कि ऐसा प्रस्ताव जिसको सभी भारतीयों का व्यापक राजनीतिक समर्थन प्राप्त हो, को तैयार करने के लिये नेहरू रिपोर्ट के रूप में किया गया प्रयास असफल रहा। यद्यपि यह रिपोर्ट स्वयं में प्रगतिशील विचारों (वयस्क मताधिकार, लैंगिक समता, धर्मनिरपेक्षता) को समाहित किये हुए थी किंतु तत्कालीन परिस्थितियों ने इसे असफल बना दिया। इसके परिणामस्वरूप उपजी सांप्रदायिकता अंतत: विकृत रूप धारण कर भारत के विभाजन के रूप में परिलक्षित हुई।
अभिवृत्ति एवं सिद्धांतों के मध्य संघर्ष ने अमेरिकी समाज को क्रांतिमय बना दिया। टिप्पणी करें।
उत्तर :
प्रश्न विच्छेद

अमेरिकी समाज की अभिवृत्ति तथा ब्रिटिश सिद्धांतों के मध्य विरोध को दर्शाना है।
यह भी स्पष्ट करें कि किस प्रकार यह सिद्धांत अमेरिकी क्रांति के लिये उत्तरदायी था।
हल करने का दृष्टिकोण

अमेरिकी क्रांति का संक्षिप्त परिचय देते हुए उत्तर प्रारंभ करें।
स्पष्ट करें कि अभिवृत्ति और सिद्धांतों के मध्य संघर्ष किस प्रकार था और इसने कैसे अमेरिकी क्रांति को प्रेरित किया?

निष्कर्ष लिखें।

अमेरिका की क्रांति उपनिवेशों और मातृ राज्य में मौलिक मतभेदों के कारण हुई। यद्यपि यह संग्राम आर्थिक हितों के संघर्ष के कारण उत्प्रेरित हुआ था, तथापि सामाजिक और राजनीतिक कारक भी समान रूप से उत्तरदायी थे। अभिवृत्ति और सिद्धांत का संघर्ष भी इन्हीं कारकों में से एक था। अमेरिकी उपनिवेश एवं इंग्लैंड की अभिवृत्तियों तथा सिद्धांतों में भिन्नता होना स्वाभाविक था। यहाँ यह धारणा कार्यरत थी कि एक पक्ष (ब्रिटिश संसद) मानता था कि कर लगाना उसका नैसर्गिक अधिकार है, जबकि दूसरा पक्ष (अमेरिकी उपनिवेशवासी) ऐसा मानने को तैयार नहीं था।
इस अंतर्विरोध को निम्नलिखित प्रकार से समझा जा सकता है:
इंग्लैंड की मान्यता के विपरीत अमेरिकी उपनिवेशवासी इंग्लिश संसद को निरंकुश नहीं मानते थे। उनकी धारणा थी कि संसद भी किसी मौलिक कानून से सीमित हो सकती है।
क्राउन जिस प्रकार इंग्लैंड का है, उसी प्रकार उपनिवेशों का भी है, किंतु संसद को उपनिवेशों पर कोई क्षेत्राधिकार प्राप्त नहीं है। जबकि ब्रिटिश अधिकारी यह मानते थे कि संसद की शाही सत्ता उपनिवेशों पर भी अधिकार रखती है।
इंग्लैंड को यह विश्वास था कि वह अपने उपनिवेशों को सुरक्षा प्रदान करता है। अत: उपनिवेशों को सुरक्षा हेतु किये गए व्यय का बोझ उठाना चाहिये। किंतु अमेरिकी उपनिवेशों का यह मानना था कि यदि क्राउन को किसी उपनिवेश से धन की आवश्यकता है, तो वह उस धन को अनुदान के रूप में मांग सकता है लेकिन संसद को यह अधिकार नहीं है कि वह स्टाम्प कानून या अन्य कानून बनाकर धन एकत्र करे।
उपनिवेशवासियों की सुरक्षा के लिये फौज रखना और चुंगी वसूली की प्रथा को दृढ़ बनाना आदि बातें लंदन में मंत्रिमंडल के लिये साधारण एवं तार्किक प्रतीत होती थी, किंतु इस सिद्धांत के विपरीत अमेरिकी उपनिवेशों की अभिवृत्ति भिन्न थी, वे इसे अतार्किक और अत्याचारपूर्ण मानते थे।
इसी का परिणाम था कि अमेरिकी समाज ब्रिटिश सरकार के विरुद्ध खड़ा हुआ और इसने अमेरिकी क्रांति का मार्ग प्रशस्त किया।
‘भू-चुंबकत्व’ एवं ‘पुरा-चुंबकत्व’ की अवधारणा को स्पष्ट करें। अद्यतन उपग्रहीय डेटा के अनुसार पृथ्वी के चुंबकीय क्षेत्र में बदलाव होने के कारणों की विवेचना करें।
उत्तर :
प्रश्न विच्छेद
• प्रश्न में पृथ्वी के चुम्बकत्व की अवधारणा पर चर्चा करनी है।
हल करने का दृष्टिकोण
• ‘चुम्बकत्व’ की चर्चा करते हुए उत्तर प्रारंभ करें।
• ‘भू-चुम्बकत्व’ एवं ‘पुरा-चुम्बकत्व’ की अवधारणा को समझाएँ।
• वर्तमान में पृथ्वी के चुम्बकीय क्षेत्र में परिवर्तन होने के कारणों की चर्चा करते हुए निष्कर्ष लिखें।

चुम्बकत्व वह प्रक्रिया है, जिसमें एक वस्तु दूसरी वस्तु पर आकर्षण या प्रतिकर्षण बल लगाती है। सभी वस्तुएँ न्यूनाधिक मात्रा में चुम्बकीय क्षेत्र की उपस्थिति से प्रभावित होती हैं। पृथ्वी भी चुम्बकीय क्षेत्र प्रदर्शित करती है। इसे ‘भू-चुम्बकत्व’ कहते हैं। पृथ्वी एक विशाल चुम्बक है, जिसका अक्ष लगभग पृथ्वी के घूर्णन अक्ष पर पड़ता है। यह मुख्यत: ‘द्वि-ध्रुवीय’ है और पृथ्वी के आंतरिक क्रोड से उत्पन्न होता है। वहीं, शीतल ज्वालामुखी लावा, जमी हुई तलछट और प्राचीन ईंट प्रेरित चुंबकत्व का अध्ययन ‘पुरा-चुंबकत्व’ कहलाता है। ‘पुरा-चुंबकत्व’ शताब्दियों, सहस्त्राब्दियों और युगों पूर्व के भू-चुंबकीय परिवर्तनों की जानकारी प्रदान करता है।
इस रूप में भू-चुम्बकत्व का संबंध पृथ्वी के वर्तमान चुंबकीय क्षेत्र के अध्ययन से है, जबकि पुरा-चुंबकत्व का संबंध पृथ्वी के प्राचीन चुम्बकीय क्रियाओं के अध्ययन से है। यह चट्टानों, ठण्डे ज्वालामुखी लावा आदि में निहित चुम्बकीय प्रेरण को इंगित करता है।
हाल ही में अनेक सैटेलाइट डाटा और वैज्ञानिक अध्ययनों ने यह सिद्ध किया है कि पृथ्वी का चुम्बकीय क्षेत्र परिवर्तित हो रहा है। यह चुम्बकीय क्षेत्र पृथ्वी को खतरनाक सौर विकिरणों से बचाता है। हाल के भू-चुम्बकीय क्षेत्र में परिवर्तन के कारणों में मुख्य रूप से पृथ्वी के बाहरी क्रोड में लौह पदार्थों की अवस्थिति में परिवर्तन को माना जा रहा है। इसके अतिरिक्त, पृथ्वी का चुम्बकीय क्षेत्र समय-समय पर बदलता रहता है। यह परिवर्तन पृथ्वी के क्रोड में उपस्थित लौह धातुओं के परिसंचरण एवं गति से होता है। वर्तमान परिवर्तन इसी सामयिक चक्र का हिस्सा है।
इस परिवर्तन से पृथ्वी की भौतिकी को समझने में मदद मिलेगी और साथ ही अब तक अनसुलझे चुंबकीय क्षेत्र की प्रक्रिया, कारण आदि को भी अच्छी तरह से समझा जा सकेगा।
निष्कर्षत: यह कहा जा सकता है कि पृथ्वी का भू-चुम्बकत्व एक विशिष्ट भू-भौतिकी अभिक्रिया है, जिसका पृथ्वी पर जीवन की सफलता में महत्त्वपूर्ण योगदान है। इस प्रक्रिया में वर्तमान-कालिक परिवर्तन पृथ्वी तथा जीवन को प्रभावित करेंगे। यद्यपि ये परिवर्तन अभी आरंभिक चरण में ही हैं, तथापि इनसे भविष्य तथा भूतकाल के पार्थिव रहस्यों पर से पर्दा उठाया जा सकता है।
अमूमन देखा जाता है कि अरब सागर और बंगाल की खाड़ी में ताकतवर चक्रवाती तूफान दुर्लभ ही उत्पन्न होते हैं। बंगाल की खाड़ी में ‘तितली’ और अरब सागर में ‘लुबान’ नामक चक्रवाती तूफानों की उत्पत्ति के कारणों की विवेचना के साथ-साथ चक्रवातों के नामकरण की पद्धति पर भी प्रकाश डालें।
उत्तर :
भूमिका:

कम वायुमंडलीय दाब के चारों ओर गर्म हवाओं की तेज आँधी को चक्रवात कहा जाता है। दोनों गोलार्द्धों के चक्रवाती तूफानों में अंतर यह है कि उत्तरी गोलार्द्ध में ये चक्रवात घड़ी की सुइयों के विपरीत दिशा में तथा दक्षिण गोलार्द्ध में घड़ी की सुइयों की दिशा में चलते हैं। उत्तरी गोलार्द्ध में इसे हरिकेन, टाइफून आदि नामों से जाना जाता जाता है।
विषय-वस्तु

आमतौर पर अरब सागर और बंगाल की खाड़ी में चक्रवाती तूफान दुर्लभ की उत्पन्न होते हैं। इसके बावजूद अरब सागर में तीव्र चक्रवात ‘लुबान’ को सक्रिय रूप में देखा गया, हालाँकि इसने भारत के किसी भी तट को प्रभावित नहीं किया जबकि ‘तितली’ चक्रवात ओडिशा और उत्तरी आंध्र प्रदेश के तटों पर टकराया था।
इन चक्रवातों की उत्पत्ति का कारण सक्रिय अंत: उष्णकटिबंधीय अभिसरण क्षेत्र (ITCZ) का दक्षिण की तरफ खिसकना माना जा रहा है। समुद्र में हलचल के पीछे भी यही मुख्य कारक था। दोनों चक्रवात इस ITCZ के ही उपशाखा थे। इसके अलावा, मैडेन-जूलियन ऑसीलेशन (MJO) का हिन्द महासागर के निकट होना भी इसकी उत्पत्ति के कारणों में से एक माना जा रहा है।
अंत: उष्णकटिबंधीय अभिसरण क्षेत्र (ITCZ)

ITCZ पृथ्वी पर, भूमध्यरेखा के पास वह वृत्ताकार क्षेत्र हैं, जहाँ उत्तरी और दक्षिणी गोलार्द्धों की व्यापारिक हवाएँ, यानि पूर्वोत्तर व्यापारिक हवाएँ तथा दक्षिण-पूर्व व्यापारिक हवाएँ एक जगह मिलती हैं। भूमध्यरेखा पर सूर्य का तीव्र तापमान और गर्म जल ITCZ में हवा को गर्म करते हुए इसकी आर्द्धता को बढ़ा देते हैं जिससे यह उत्प्लावक बन जाता है। व्यापारिक हवाओं के अभिसरण के कारण यह ऊपर की तरफ उठने लगता है। ऊपर की तरफ उठ कर हवा के फैलने से यह ठंडी हो जाती है, जिससे भयावह आंधी तथा भारी बारिश होती है।
मैंडन-जूलियन ऑसीलेशन (MJO)

मैडेन-जूलियन ऑसीलेशन उष्णकटिबंधीय परिसंचरण और वर्षा में एक प्रमुख उतार-चढाव है जो भूमध्यरेखा के साथ पूर्व की ओर बढ़ता है तथा 30-60 दिनों की अवधि में पूरे ग्लोब की परिक्रमा कर लेता है। इसलिये MJO हवा, बादल और दबाव की एक चलती हुयी प्रणाली है। यह जैसे ही भूमध्यरेखा के चारों ओर घूमती है, वर्षा की शुरूआत हो जाती है।
चक्रवातों का नामकरण

हिन्द महासागर क्षेत्र के आठ देश (बांग्लादेश, भारत, मालदीव, म्यांमार, ओमान, पाकिस्तान, श्रीलंका तथा थाइलैण्ड) एक साथ मिलकर आने वाले चक्रवातों के नाम तय करते हैं। चक्रवातों के इन आठ देशों के किसी भी हिस्से में पहुँचने पर सूची से अलग या दूसरा सुलभ नाम इस नए चक्रवात को दिया जाता है। इस प्रक्रिया के कारण तूफान को आसानी से पहचाना जा सकता है और बचाव अभियानों में भी मदद मिलती है। किसी भी नाम का दोहराव नहीं होता। भारत में नामकरण करने वाला यह शासी निकाय क्षेत्रीय विशिष्ट मौसम विज्ञान केंद्र (RSMC), नई दिल्ली में स्थित है। वर्ष 2004 से चक्रवातों को RSMC द्वारा अनुमोदित सूची के अनुसार नामित किया जाता है।
निष्कर्ष

अंत में संक्षिप्त, संतुलित एवं सारगर्भित निष्कर्ष लिखे-
‘‘अमेरिकी क्रांति वणिकवाद के विरुद्ध एक आर्थिक विद्रोह था।’’ इस कथन की पुष्टि कीजिये।
उत्तर :
भूमिका:

वणिकवाद का अर्थ हम सरकार द्वारा आर्थिक जीवन, उद्योग-धंधों तथा व्यापारिक कार्यकलापों के नियमन से लगाते हैं। इसके अंतर्गत बुलियनवाद अर्थात् सरकार द्वारा सोना-चाँदी का संचय भी समाहित था। स्वतंत्र व्यापार के सिद्धांत के प्रचलित होने के कारण वणिकवाद का पतन शुरू हो गया। अमेरिकी क्रांति वणिकवाद अथवा वाणिज्यवाद के विरूद्ध पहला विद्रोह था।
विषय-वस्तु

18वीं शताब्दी के मध्य तक इंग्लैंड ने अमेरिका में 13 उपनिवेश स्थापित कर लिये थे। वाणिज्यवादी सिद्धांत के अनुसार इंग्लैण्ड इन अमेरिकी उपनिवेशों के व्यापार पर नियंत्रण रखना चाहता था। इंग्लैण्ड ने अपने लाभ का ध्यान रखते हुए अनेक कानून बनाए, जिनमें नौ संचालन कानून, व्यापारिक कानून तथा औद्योगिक कानून प्रमुख थे। इन कानूनों के तहत अमेरिकी उपनिवेशवासियों को गैर-ब्रिटिश जहाज के प्रयोग की मनाही थी तथा ये अपना सामान केवल इंग्लैण्ड में ही बेच सकते थे।
इन सभी औपनिवेशिक और वाणिज्यवादी कानूनों के विरूद्ध उपनिवेशों में असंतोष की भावना विकसित होने लगी। 1764 ई. के शुगर एक्ट तथा 1765 ई. के स्टांप एक्ट से यह असंतोष और भी बढ़ गया। 1773 ई. में सैमुअल एडम्स के नेतृत्व में ईस्ट इंडिया कंपनी के जहाजों से आयात की गई चाय की पेटियों को समुद्र में फेंक दिया गया। इस घटना को ‘बोस्टन चाय पार्टी’ के नाम से जाना जाता है।
1774 ई. में फिलाडेल्फिया में सभी उपनिवेशों के नेताओं की बैठक हुई, जिसमें ब्रिटिश संसद से इस बात की मांग की गई कि उद्योगों और व्यापार पर लगे प्रतिबंधों को हटा लिया जाए। किंतु ब्रिटिश सरकार से वार्त्ता का यह प्रयास विफल हो गया और ब्रिटिश सरकार तथा उपनिवेशवासियों के बीच युद्ध प्रारंभ हो गया। उपनिवेशवासियों ने क्रांति का बिगुल बजाते हुए 4 जुलाई, 1776 ई. को अपनी स्वतंत्रता की घोषणा कर दी तथा जॉर्ज वाशिंगटन के नेतृत्व में ब्रिटिश सेना को पराजित कर एक संयुक्त राज्य अमेरिका की स्थापना की।
निष्कर्ष
अंत में संक्षिप्त, संतुलित एवं सारगर्भित निष्कर्ष लिखे-
इस प्रकार यह स्पष्ट है कि अमेरिकी क्रांति के पीछे ब्रिटिश सरकार की औपनिवेशिक तथा वाणिज्यिवादी नीतियाँ उत्तरदायी थी। अत: यह कहना उचित प्रतीत होता है कि अमेरिकी क्रांति ब्रिटिश वाणिज्यवादी नीतियों के विरूद्ध एक आर्थिक विद्रोह थी।
लोकदृष्टि से शिव की नटराज मूर्ति को शास्त्रीय नृत्य का प्रतीक मानना इस बात का साक्ष्य है कि भारतीय नृत्यकला का विकास धर्म एवं दर्शन से हुआ है। भरतनाट्यम नृत्य के केंद्र में नटराज मूर्ति एवं मोहनीअट्टम नृत्य के केंद्र में विष्णु की प्रधानता स्वीकार करते हुए इन दोनों नृत्यों की विशेषताओं पर प्रकाश डालें।
उत्तर :
भूमिका:

नृत्य ईश्वर एवं मनुष्य के आपसी प्रेम को दर्शाता है। भारतीय परंपरा में नृत्यकला के दो अंग स्वीकार किये गए हैं- तांडव तथा लास्य। तांडव नृत्य में संपूर्ण खगोलीय रचना एवं इसके विनाश की एक लयबद्ध कथा को नृत्य के रूप में दर्शाया गया है। जबकि लास्य नृत्य का आरंभ देवी पार्वती से माना जाता है।
विषय-वस्तु

विषय वस्तु के पहले भाग में हम नटराज मूर्ति की विशेषताओं पर प्रकाश डालेंगे।
तांडव नृत्य में दो भंगिमाएँ होती है- रौद्र रूप एवं आनंद प्रदान करने वाला रूप। रौद्र रूप काफी उग्र होता है और इसे करने वाले रूद्र कहलाए। जबकि तांडव का दूसरा रूप आनंद प्रदान करने वाला है जिसे करने वाले शिव ‘नटराज’ कहलाए। इस रूप में तांडव नृत्य का संबंध सृष्टि के उत्थान एवं पतन दोनों से है। लास्य नृत्य की मुद्राएँ बेहद कोमल, स्वभाविक एवं प्रेमपूर्ण होती हैं तथा इसमें जीवन के श्रृंगारिक पक्षों को विभिन्न प्रतीकों व भावों के माध्यम से प्रस्तुत किया जाता है।
नटराज, शिव का दूसरा नाम माना जाता है। वस्तुत: नटराज के रूप में शिव एक उत्तम नर्तक तथा सभी कलाओं के आधार स्वरूप हैं। माना जाता है कि शिव के आनंदरूपी तांडव से ही सृष्टि का उत्थान हुआ है तथा उनके इस मनमोहक स्वरूप की अनेक व्याख्याएँ हैं। नटराज की मूर्ति में नृत्य के हाव-भाव एवं मुद्राओं का समावेश है। शास्त्रीय नृत्य मूल रूप से शास्त्रीय पद्धति पर आधारित है। भारतीय नृत्य परंपरा में शास्त्रीय नृत्य की चार शैलियाँ प्रचलित थी- भरतनाट्यम, कथकली, कथक एवं मणिपुरी। बाद में कुचिपुड़ी एवं ओडिसी को मान्यता मिली। उसके बाद मोहिनीअट्टम एवं अंत में सत्रिया को शास्त्रीय नृत्य की मान्यता मिली।
विषय-वस्तु के दूसरे भाग में भरतनाट्यम और मोहनीअट्टम की विशेषताओं पर चर्चा करेंगे-
भरतनाट्यम नृत्य
इस नृत्य शैली का विकास तमिलनाडु में हुआ।
भरतनाट्यम तमिल संस्कृति में लोकप्रिय एकल नृत्य है जिसे आरंभ में मंदिर की देवदासियों द्वारा भगवान की मूर्ति के समक्ष किया जाता था और इसे दासीअट्टम के नाम से जाना जाता था।
भरतनाट्यम में नृत्य और अभिनय सम्मिलित होता है।
इस नृत्य में शारीरिक भंगिमा पर विशेष बल दिया जाता है।
इस नृत्य का उदाहरण नटराज की मूर्ति को माना जाता है।
भरतनाट्यम में शारीरिक प्रक्रिया को तीन भागों में बांटा जाता है- समभंग, अभंग और त्रिभंग
मोहनीअट्टम
यह केरल का प्रमुख शास्त्रीय नृत्य है, जिसे एकल महिला द्वारा प्रस्तुत किया जाता है।
19वीं सदी में त्रावणकोर के राजा स्वाति तिरूनल राय वर्मा के काल में इसका विकास हुआ
मान्यता के अनुसार भस्मासुर वध के लिये विष्णु द्वारा मोहिनी रूप धारण करने की कथा से इसका विकास हुआ है।
तकनीकी रूप से मोहिनीअट्टम को कथकली एवं भरतनाट्यम के मध्य का माना जाता है।
इसमें भावनाओं के प्रवाह के साथ कदमताल, शारीरिक हाव-भाव और संगीत की बारीकियों के बीच संतुलन साधा जाता है।
यह एक लास्य प्रधान नृत्य है जिसकी प्रस्तुति नाट्यशास्त्र के सिद्धांतों के अनुसार होती है।
निष्कर्ष

अंत में संक्षिप्त, संतुलित एवं सारगर्भित निष्कर्ष लिखे-
हिमानी के समरूप नदियों द्वारा अपरदन तथा निक्षेप प्रव्रियाओं द्वारा निर्मित झीलाें की विवेचना कीजिये।
उत्तर :
भूमिका:

वितरण की दृष्टि से भूपटल पर हिमनिर्मित या हिमानीकृत झीलें सर्वाधिक संख्या में मिलती हैं। हिमानी के समान ही नदियाँ अपने अपरदन तथा निक्षेप के द्वारा कई प्रकार की झीलों का निर्माण करती हैं परंतु ज्यादातर ये झीलों का विनाश ही करती हैं।
विषय-वस्तु

विषय वस्तु के पहले भाग में नदी-अपरदन द्वारा निर्मित झीलों का विवरण देंगे-
1. अपरदन द्वारा निर्मित झीलें
अवनमन कुण्ड झील: विशाल जलप्रपातों की तलहटी में नदियाँ जलगर्तिका का निर्माण करती हैं। जब जलप्रपात पीछे हट जाते हैं तो जलगर्तिका का विस्तार होता जाता है। इस प्रकार जब इनका विस्तार हो जाता है तो उन्हें अवनमन कुण्ड कहते हैं। इन कुण्डों में जल के भरने से छोटी-बड़ी झीलों का निर्माण होता है।
संरचनात्मक झील: नदी के मार्ग में विभिन्न कठोरता वाली चट्टानों की परतें पायी जाती हैं। ऐसी स्थिति में कोमल चट्टानें तो आसानी से कट जाती है लेकिन कठोर चट्टानें यथावत् रह जाती हैं। इन चट्टानों के ऊपर ही छोटी-छोटी झीलों का निर्माण होता है।
चापाकर या गोखुर झील: मैदानी भागों में प्रवेश करने के उपरांत नदी क्षैतिज अपरदन के कारण कई घुमावदार मोड़ों से होकर प्रवाहित होती हैं। ये मोड़ ‘नदी विसर्प’ कहे जाते हैं। इन घुमावदार मोड़ों के विस्तृत होने के उपरांत नदी अपने विसर्प को छोड़कर सीधे मार्ग से प्रवाहित होती है। इन विसर्पों में जल भर जाने से निर्मित झील को गोखुर या चापाकार झील कहते हैं।
2. निक्षेप द्वारा निर्मित झील
जलोढ़ झील: जब कोई नदी पहाड़ी भाग से उतरकर मैदानी भाग में प्रवेश करती है तो जलोढ़ पंख का निर्माण होता है। जलोढ़ पंख द्वारा नदी के अवरूद्ध हो जाने से अस्थायी झील का निर्माण होता है।
डेल्टा झील: डेल्टाई भाग में नदियों का जल कई वितरिकाओं में विभक्त हो जाता है। दो शाखाओं के बीच वाले डेल्टा भाग के निम्न स्थान में जल के एकत्रित होने से झील का निर्माण होता है।
बाढ़ के मौदान की झील: बाढ़ के मैदान में, बाढ़ के समय असमान रूप से कांप के निपेक्षण द्वारा छोटे-छोटे गड्डे बन जाते हैं, जिनमें पानी भर जाने से अस्थायी झीलों का निर्माण होता है।
रैफ्ट द्वारा निर्मित झील: नदियों के जंगली भागों से होकर प्रवाहित होने के दौरान लकड़ी के टुकड़े भी साथ में बहने लगते हैं। नदी की धारा की दिशा में आड़े रूप से आ जाने के कारण यहाँ तलछट का जमाव होने लगता है और एक स्थायी बांध का निर्माण हो जाता है।
निष्कर्ष

अंत में संक्षिप्त, संतुलित एवं सारगर्भित निष्कर्ष लिखे-
कर्नाटक के बादामी या वातापी के ब्राह्मण-हिन्दू धर्म और जैन धर्म से संबंधित प्राचीन चित्रकला और तमिलनाडु के सित्तनवासल गुफाओं की चित्रकला की विशेषताओं पर प्रकाश डालें।
उत्तर :
भूमिका:

वाकाटक शासकों के बाद दक्षिण में चालुक्याें का उदय हुआ। इस शासक वंश का राजा मंगलेश कलाओं का महान संरक्षक था। बादामी काल की गुफाएँ कर्नाटक के बागलकोट जिले में बादामी नामक जगह में स्थित है जिसका रचना काल 578-579 ई. माना जाता है। वहीं तमिलनाडु के पटुकोट्टई जिले में सित्तनवासल की गुफाओं में स्थित मंदिरों की दीवारों पर 9वीं सदी के दौरान चित्र बनाए गए है।
विषय-वस्तु

विषयवस्तु के पहले भाग में हम बादामी चित्रकला की विशेषताओं पर प्रकाश डालेंगे-
बादामी या वातापी में ब्राह्मण-हिंदू धर्म, जैनधर्म से संबंधित चित्रकला का प्राचीनतम साक्ष्य है। बादामी चित्रकला की निम्नलिखित विशेषताएँ हैं-
इस कला में चित्र बनाने की प्रविधि बाघ की गुफाओं से मिलती-जुलती हैं।
आकृतियों में अनुपात की समस्या दिखती है हालाँकि भावों का समन्वय उचित दिखता है।
मुद्राओं, वस्त्र सज्जा और रंग संयोजन में अजंता कला का प्रभाव दृष्टिगोचर होता है।
यहाँ एक विशाल हिस्से में राजप्रसाद का दृश्य अंकित है, जिसमें एक आकृति संगीत और नृत्य का आनंद ले रही है और कुछ लोग खिड़कियों से इसे देख रहे हैं। संभवतया यह चित्र इंद्रसभा का है।
एक अन्य हिस्से में विश्राम करते हुए राजा और रानी का चित्र अंकित है, जबकि अन्य प्रसिद्ध चित्रों में आकाश में विचरण करते गंधर्व और खंभे का सहारा लिये युवती का चित्र है।
अजंता, बाघ एवं बादामी की चित्रकलाएँ उत्तर तथा दक्षिण की शास्त्रीय परंपरा का उत्तम प्रतिनिधित्व करती हैं।
विषय-वस्तु के दूसरे भाग में हम सित्तनवासल चित्रकला पर प्रकाश डालेंगे-
सित्तनवासल की चित्रकलाएँ जैन विषयों और प्रतीकों से गहरे रूप से जुड़ी हुयी है लेकिन यहाँ अजंता के समान ही मानदंड एवं तकनीकों का प्रयोग हुआ है।
सित्तनवासल चित्रकला की निम्नलिखित विशेषताएँ है-
यहाँ की चित्रकला अजंता शैली से पूरी तरह प्रभावित है।
यहाँ के मंन्दिर की छत्त पर एक कमल वन चित्रित किया गया है और तालाब में मछली, मगरमच्छ आदि दर्शाए गए है।
यहाँ के चित्रों में पांड्य राजा-रानी और एक नर्तकी के चित्र को प्रशंसा मिली है। नर्तकी के शरीर के गति का चित्रण दर्शनीय है।
निष्कर्ष

अंत में संक्षिप्त, संतुलित एवं सारगर्भित निष्कर्ष लिखें-
इंडो-इस्लामिक कला के विकास क्रम में फतेहपुर सीकरी एक मील का पत्थर है, यह इस्लामी और हिंदू स्थापत्य का सुंदर सामंजस्य है। कथन की तथ्यात्मक पुष्टि करें।
उत्तर :

भूमिका:

हिंदू-इस्लामी या इंडो-इस्लामिक शैली के बारे में बताते हुए उत्तर प्रारंभ करें-
सल्तनतकाल में ही भारतीय तथा इस्लामी शैलियों की विशेषताओं से युक्त स्थापत्य का विकास हुआ, जिसे हिंदू-इस्लामी या इंडो-इस्लामिक शैली कहा जाता है। इसी का विकास-क्रम मुगलकालीन स्थापत्य फतेहपुर सीकरी में देखने को मिलता है।
विषय-वस्तु

विषय-वस्तु के पहले भाग में हम इंडो-इस्लामिक शैली एवं मुगल वास्तुकला का परिचय देंगे-
इंडो-इस्लामिक शैली की प्रमुख विशेषताओं में भारतीय शहतीरी शिल्प कला और मेहराबी कला का समन्वय, इमारतों की साज-सज्जा में भारतीय अलंकरण और इस्लामी सादगी का समन्वय तथा जोड़ने के लिये अच्छे गारे का इस्तेमाल और डॉटदार पत्थरों का प्रयोग शामिल है। मुगल वास्तुकला इंडो-इस्लामिक शैली का अंतिम पड़ाव है, जिसकी मीलों घेरा वाला शहर तथा घुमावदार, कोणदार और रंगीन मेहराब का इस्तेमाल, पित्रादूरा तकनीक आदि प्रमुख विशेषताएँ हैं। फतेहपुर सीकरी का किला इंडो-इस्लामिक स्थापत्य का बेहतरीन उदाहरण है।
विषय-वस्तु के दूसरे भाग में हम फतेहपुर सीकरी की विशेषताओं पर ज़ोर देंगे-
आगरा से 36 किलोमीटर पश्चिम में स्थित लाल बलुआ पत्थर से निर्मित फतेहपुर सीकरी अकबर की महत्त्वाकांक्षी वास्तुकलात्मक परियोजनाओं का प्रतिबिंब है। यहाँ दो श्रेणी के भवन हैं- धार्मिक एवं लौकिक। धार्मिक भवनों, जैसे- जामा मस्जिद और बुलंद दरवाज़ा में इस्लामी प्रभाव ज़्यादा दृष्टिगोचर होते हैं, जबकि लौकिक या धर्मनिरपेक्ष भवनों (प्रशासनिक भवन, महल या विविध) में भारतीय तत्त्वों की अधिकता है। जोधाबाई के महल में हिंदू एवं जैन मंदिरों की विशेषता देखने को मिलती है। पंचमहल की सपाट छत को सहारा देने के लिये विभिन्न स्तंभों का इस्तेमाल किया गया है, जो मंदिरों एवं विहारों की शैली को दर्शाता है। पाँच मंजिला पंचमहल या हवामहल मरियम-उल-जमानी द्वारा सूर्य को अर्घ्य देने के लिये बनवाया गया था जहाँ से अकबर की मुसलमान बेगमें ईद का चाँद देखती थीं।
जोधा का महल प्राचीन घरों जैसा बनवाया गया था। इसके बनवाने तथा सजाने में अकबर ने अपनी रानी की हिंदू भावनाओं का विशेष ख्याल रखा। भवन के अंदर आँगन में तुलसी का चौरा है और सामने दालान में एक मंदिर के चिह्न हैं। दीवारों में मूर्तियों के लिये आले बने हैं। कहीं-कहीं दीवारों पर कृष्णलीला के चित्र हैं, जो बहुत फीके पड़ गए हैं। इसी प्रकार टोडरमल के महल या तानसिंह के महल में हिंदू प्रभाव स्पष्ट दिखाई देता है।
निष्कर्ष

अंत में संक्षिप्त, संतुलित एवं सारगर्भित निष्कर्ष लिखें-
इस प्रकार फतेहपुर सीकरी के स्थापत्य में अकबर के ‘सुलह-ए-कुल’ की नीति का बिंब हिंदू-मुस्लिम स्थापत्य के सामंजस्य के रूप में देखा जा सकता है।
भारतीय संदर्भ में मानसून के निवर्तन की ऋतु को स्पष्ट करें। साथ ही मानसूनी वर्षा की विशेषताओं पर चर्चा करें।
उत्तर :
भूमिका में:

मानसून के निवर्तन की ऋतु के बारे में बताते हुए उत्तर प्रारंभ करें-
अक्तूबर और नवंबर के महीनों को मानसून के निवर्तन की ऋतु कहा जाता है।
विषय-वस्तु

विषय-वस्तु के पहले भाग में भारतीय प्रायद्वीप में सूर्य की स्थिति और वायुदाब की पेटियों पर चर्चा करते हुए मानसून के निवर्तन की ऋतु के बारे में बताएँ-
सितंबर के अंत में सूर्य के दक्षिणायन होने की स्थिति में गंगा के मैदान पर स्थित निम्न वायुदाब की पेटी भी दक्षिण की ओर खिसकना आरंभ कर देती है। फलस्वरूप दक्षिण-पश्चिमी मानसून कमज़ोर पड़ने लगता है। सितंबर के पहले सप्ताह में मानसून पश्चिमी राजस्थान से लौटना शुरू होता है एवं अंत तक राजस्थान, गुजरात, पश्चिमी गंगा मैदान तथा मध्यवर्ती उच्चभूमियों से लौट जाता है। गौरतलब है कि अक्तूबर के आरंभ में मानसून बंगाल की खाड़ी के उत्तरी भागों में स्थित रहता है तथा नवंबर के शुरू में कर्नाटक और तमिलनाडु की ओर बढ़ जाता है। मानसून के निवर्तन की ऋतु में उत्तरी भारत में मौसम सूखा होता है, जबकि प्रायद्वीप के पूर्वी भागों में वर्षा होती है। दिसंबर के मध्य तक निम्न वायुदाब का केंद्र प्रायद्वीप से संपूर्ण रूप से हट जाता है।
मानसून के निवर्तन की ऋतु की विशेषता यह है कि इस समय आकाश स्वच्छ रहता है और तापमान बढ़ने लगता है एवं भूमि में नमी मौजूद होती है। यह कार्तिक मास की ऊष्मा कहलाती है। अंतत: अक्तूबर माह के उत्तरार्द्ध में तापमान तेज़ी से गिरने लगता है जिसे उत्तरी भारत में विशेष रूप से महसूस किया जा सकता है। इस ऋतु की व्यापक वर्षा का संबंध चव्रवातीय अवदाबों के कारण माना जाता है जो अंडमान समुद्र में पैदा होते हैं और दक्षिणी प्रायद्वीप के पूर्वी तट को पार करते हैं।
विषय-वस्तु के दूसरे भाग में हम मानसूनी वर्षा की विशेषताओं पर चर्चा करेंगे-
दक्षिण-पश्चिमी मानसून से होने वाली वर्षा मौसमी होती है जो जून से सितंबर माह के दौरान होती है।
मानसूनी वर्षा मुख्य रूप से उच्चावच अथवा भूआकृति द्वारा नियंत्रित होती है।
समुद्र से दूरी बढ़ने के साथ ही मानसूनी वर्षा की मात्रा भी घटती जाती है।
मानसूनी वर्षा के आर्द्र दौरों के मध्य कुछ सूखे अंतराल भी आते हैं जिन्हें विच्छेद कहा जाता है।
ग्रीष्मकालीन वर्षा मूसलाधार होती है जिससे मृदा अपरदन होता है।
देश में होने वाली कुल वर्षा का तीन-चौथाई भाग दक्षिण-पश्चिमी मानसून की ऋतु के दौरान प्राप्त होता है।
मानसूनी वर्षा का स्थानिक वितरण भी असमान है (12cm. से 250 cm. से अधिक वर्षा के मध्य)
कई बार पूरे देश में या इसके एक भाग में वर्षा का आरंभ काफी देर से होता है।
कई बार वर्षा सामान्य समय से पहले समाप्त हो जाती है।
निष्कर्ष :अंत में संक्षिप्त, संतुलित एवं सारगर्भित निष्कर्ष लिखें-